বলিউডে এসেও বেশি দিন থাকতে পারেননি পাকিস্তানি অভিনেতা ফাওয়াদ খান। গত বছর জম্মু কাশ্মীরের উরির সেনাঘাঁটিতে পাক জঙ্গিরা হামলা চালায়। শহিদ হয় ভারতীয় জওয়ানরা। তার পরেই দুই দেশের মধ্যে সম্পর্ক আরও খারাপ হয়। এর পরেই মহারাষ্ট্র নবনির্মাণ সেনা পাক অভিনেতাদের দেশ ছাড়ার হুমকি দেয়। পাক অভিনেতাদের দেশে নিষিদ্ধ বলেও দাবি করে এই দল। ফলে সেখানেই বলিউড পর্ব থমকে যায় ফাওয়াদের।  
ফাওয়াদ পাকিস্তানে ফিরে যাওয়ার পরে তাঁর ভক্তরা, বিশেষ করে মহিলা ভক্তরা হতাশ হন। তাই এবার ভক্তদের খুশি রাখতে আর অভিনয়ের পরিধিকে বাড়াতে কর্ণ জোহর বিশেষ পরামর্শ দিলেন এই হার্টথ্রবকে। এক সর্বভারতীয় সংবাদমাধ্যমের প্রতিবেদন থেকে জানা গিয়েছে, পরিচালত কর্ণ জোহর ফাওয়াদকে এবার হলিউডে পাড়ি দেওয়ার পরামর্শ দিয়েছেন। 

এই বিষয়ে অন্যান্য খবর

নাবালক অবস্থাতেই স্ত্রীকে প্রোপোজ করেছিলেন ফাওয়াদ, পরিবারের ছবি ভাইরাল ইন্টারনেটে


শুধু কর্ণই নন, হলিউডে পাড়ি দেওয়ার ব্যাপারে ফাওয়াদকে পরোক্ষভাবে প্রিয়ঙ্কা চোপড়াও অনুপ্রেরণা জাগিয়েছেন। প্রথমে কর্ণের এই পরামর্শে রাজি ছিলেন না ফাওয়াদ। তখন কর্ণ ফাওয়াদকে বলেন, ‘‘আগে হলিউডের ছবিতে ক্যাব চালক এবং সন্ত্রাসবাদীদের ভূমিকাতেই কেবল এশিয়ার অভিনেতাদের দেখা যেত। কিন্তু প্রিয়ঙ্কা হলিউডে যাওয়ার পর থেকেই এই কালচারাল স্টিরিওটাইপগুলো বদলাতে শুরু করে দিয়েছে।’’ এই কথা শোনার পরেই, প্রিয়ঙ্কার রাস্তায় হেঁটে হলিউড যাত্রার জন্য প্রস্তুতি নিতে শুরু করে দিয়েছেন ফাওয়াদ।  
প্রসঙ্গত, বলিউডে ‘খুবসুরত’ ছবিতে দর্শকদের মন জিতেছিলেন ফাওয়াদ। ‘কপূর অ্যান্ড সন্স’-এও প্রশংসিত হয় তাঁর অভিনয়। এর পরে কর্ণ জোহরের ছবি ‘অ্যায় দিল হ্যায় মুশকিল’ ছবিতে অভিনয় করেছিলেন তিনি।